ky ky hu ru ru cs mn ky ky ky ru ky ky tt ky ky kk ky ky ky ky ky ky ko ky ko ky ko ky ky ky ky ru ky ky ky ky ky ky ky ky ky ky ky ru ru
"Аалам", 04.03.08 - 9-бет: Аалам "Ааламда"...•
Россиянын жаңы президентин шайлоо өттү
Өткөн жекшембиде, 2-мартта Россияда өткөн президенттик шайлоонун жыйынтыктарына байланыштуу 3-мартта алдын-ала билдирилген маалыматтар боюнча ага катышкан талапкерлер мындайча добуш алыптыр.
3-март күнкү эртең мененки эсептөөлөргө ылайык (берилген добуштардын 80 пайызга жакыны эсептелгенден кийин), шайлоого катышкандардын 70 пайызына жакыны Дмитрий Медведев үчүн добуш беришиптир. Экинчи орунда Россия коммунисттеринин жетекчиси Геннадий Зюганов турат, ал 18 пайыздан ашык добуш алган. Андан кийинки орунда ЛДПРдин лидери Владимир Жириновский экен, ага шайлоочулардын 10 пайызга жакыны добушун берген. Акыркы орун демпартиянын талапкери Андрей Богдановго таандык, ал үчүн шайлоочулардын 1.3 пайызга жакыны добуш берди деп айтылууда.
Евробирлик Россия газына көз каранды
Европалык эле талдоочу эксперттердин пикиринде Евробирликке кирген өлкөлөр кеминде ушул кылымдын, 21-кылымдын акырына чейин Россиянын газына болгон көз карандылыктан кутула албай тургандыгын тастыкташууда.
Россиянын энергетика булактарын кыйгап өтүп, жакынкы жана орто чыгыштагы (Азиядагы) газ булактарына кошулууну көздөгөн дымактуу долбоорлор күтүлгөндөй майнап бербеси азыртадан эле көрүнүп калгандыгы кеңири маалымдалып жатат.
Украина: ыңкылапчылар өз ара каршылашып жатышат
Өлкөнүн азыркы президенти Виктор Ющенко жана премъер-министри Юлия Тимошенко өз учурунда кызгылт түстүү делген ат алган революциянын жыйынтыгында бийлик аренасына бир пикирлештер катары чыгышкандыгы белгилүү.
Андан бери Ю. Тимошенко экинчи ирет өкмөттү башкарып жатат. Бирок, учурда бул экөөнүн ортосунан кара мышык аралады деп айтышууда. Буга Ю.Тимошенконун акыркы айткан сөздөрү эле айкын мисал болчудай. Анын пикири боюнча Украинада же президенттин же премьер-министрдин кызмат ордун жоюу керек, анткени алар бири-бирин жөн эле кайталап, өзара атаандашып турушат экен. Бул деген - башкаруунун таза президенттик же таза парламенттик түрүнө өтүү зарыл дегендикти билдирет.
Түркия аскерлери Ирактан кетет
Мындан бир жумача мурда, тактап айтканда 21-февралда Түркия өз аскерлерин түндүк Иракка киргизип, андагы курд террорчуларынын базаларына каршы аскердик операцияларды жүргүзө баштаган эле.
29-февралда болсо Түркия бул операцияларын аяктап, өз аскерлерин чыгарып кете баштагандыгын расмий түрдө билдирди. Түркиянын аскердик бийликтеринин маалыматтарына караганда бир апталык аскердик иш-аракеттердин убагында 240 курд террорчулары жок кылынып, 24 түркиялык аскер курман болуптур.
Сербдер Косово үчүн согушканга даяр
Сербиянын курамындагы Косово аймагы (анда калктын көбү негизинен дини мусулман албандар, ал эми Сербиянын калган аймагында болсо дини православ-христиан сербдер жашайт) бир тараптуу түрдө өзүн-өзү көзкарандысыз мамлекет деп жарыялагандан кийин бир топ батыш мамлекеттери аны таанып да жиберишти. Бирок, Сербиянын калкынын орчундуу бөлүгү буга макул эместигин билдирип жатышат.
Дүйнөлүк маалымат каражаттарынын суроо салуусунун жыйынтыктарына караганда Сербиянын жарандары, айрыкча Косоводогу сербдер Косовонун бөлүнүп кетишине каршы согушканга даяр экен. Бул үчүн алар азыр ириде жетектөөчү мыкты лидердин зарыл экендигин баса белгилеп жатышат.
Индонезияда поезддерде "коен" болуп ары-бери жүргөндөр кармалганда атайын сары боек чачыратып белгилеп коюшат, аларды жакынкы бекеттен полицейлер күтүп алышат.
Мексикадагы Агускаментес шаарынын бийликтери өз ыктыяры менен арыктаган полицейлерге сыйлык беришет экен.
Англияда беш жыл мурда чыгарылбай токтолуп коюлган шоколад батону аукциондо 400 долларга сатылды.
Бул өлкөнүн борбору Мадрид шаарында ушул жылдын 1-мартында полиция менен калктын ири кагылышуусу болуп өттү.
Ультраоңчулдар менен ашкере улутчулдардын көчө жүрүшү болуп жатканда алардын алдынан негизинен эмигранттардан (келгиндерден) турган топтор тосо чыгып, бул эки карама-каршы социалдык тараптардын өзара кагылышуу коркунучу келип чыкканда полиция күчтөрү ортого түшкөн. Бирок келгиндердин топтору полициянын талабына баш ийбей, ага каршылык көрсөткөндөн улам, полиция жаш агызуучу газды, суу аттырууну жана башка атайын каражаттарды колдонуу менен аларды кууп-таркатты.
Автобус кулап, 57 киши каза болду
Борбордук Америка чөлкөмүндөгү Гватемала өлкөсүндө ичинде жүргүнчүсү толтура болгон автобус кулап кетип, 57 киши каза тапты.
Мындай кейиштүү окуянын себеби, бир жагынан автобустун айдоочусунун жүргүнчүлөрдү эпсиз шыкап алганы болсо, экинчи жагынан жол жүрүү эрежелерин тыкыр сактабаганы болду деп белгилеп жатышат.
Арменияда оппозициянын митингиси таркатылды
Өлкөнүн баш калаасы Ереванда он чакты күндөн бери болуп жаткан оппозициялык мүнөздөгү митингини 2-март күнү полиция кууп таркатты.
Бул митинг 19-февралда өткөн президенттик шайлоонун расмий жыйынтыгына нааразылык иретинде шаардын борбордук аянтында үзгүлтүксүз болуп келе жаткан. Полиция менен кагылышуунун жүрүшүндө 8 адам курман болгондугу, 131 адам ооруканага жаткырылгандыгы расми билдирилди. 2-март күнү чукул абал жарыялады. Буга оппозициялык митингинин погромдорго автомобилдерди өрттөп жиберүүгө өтүп кетиши себеп болду.
Былтыркы жылы Афганстанда жыйналган апийимдин түшүмү мурдагы, 2006-жылга салыштырганда 8.2 миң тоннага арбын болуп, бүткүл дүйнө жүзү боюнча жыйналган апийимдин 93 пайызын түзөт экен.
Бул чындыгында эле рекорддук көрсөткүч, анткени мынчалык апийим буга чейин дегеле жыйналбаптыр. Ошол эле мезгилде Афганстанда апийим эгилген жер аянты да улам кеңейтилип жатат. Маселен, былтыркы жылы 193 гектар аянтка апийим айдалган, бул болсо мурдагы жылга караганда 28 миң гектарга көп. Бирок, апийимден алынчу пайда аны өстүргөн афган дыйкандарына эмес, апийимди башка өлкөлөрдүн керектөөчүлөрүнө алып саткан шылуундарга түшөт. Айталы, афган апийиминин жалпы нарк-баасы 4 млрд АКШ долларын түзсө, анын 1 млрд доллары гана афган дыйкандарынын үлүшүнө тиет экен.
Россияда жаңы федералдык бирдик пайда болду
Мындан ары Россиянын картасында "Забайкальск крайы" аттуу аталыш жазыла баштайт.
Россиянын бул жаңы федералдык түзүмү мурдагы Чита областы менен Агинск-Бурят автономиялуу округунун биригишинин натыйжасында түзүлдү. Ушул жылдын 11-мартында аталган эки аймакта өткөрүлгөн жалпы элдик референдумда алардын калкынын көпчүлүгү мындай биригүү үчүн добуш беришкен эле.
Бетти даярдаган Койчуке КАНАЕВ